Skjeggagam er en bred og ganske lavbygget art. Hodet er bredt og trekantet med tydelige brede kjaker, og øynene sitter langt fram, nærmere snuten enn munnviken. Bak øynene, mot bakkanten av hodet siter det et lite pinealøye dekket av tynn hud. Kroppen er også bred og ganske flat. Langs sidene har den en serie med pigger som hjelper til å bryte opp konturen av dyret når det trykker, og som er med å avskrekke eventuelle predatorer. Piggene er imidlertid myke og gummiaktige. Beina ender i lange tær med kraftige klør som den bruker til å klatre. Halen er lang og jevnt avsmalnende og utgjør om lag halvparten av den totale lengden.